Document ID: 32010L0068
Publication Date: 2010-10-22

Content:
DIRETTIVA TAL-KUMMISSJONI 2010/68/UE
tat-22 ta’ Ottubru 2010
li temenda d-Direttiva tal-Kunsill 96/98/KE dwar it-tagħmir marittimu
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/98/KE tal-20 ta’ Diċembru 1996 dwar it-tagħmir marittimu (1) u b’mod partikolari l-Artikolu 17 tagħha,
Billi:
(1)
Għall-finijiet tad-Direttiva 96/98/KE, il-konvenzjonijiet internazzjonali u l-istandards tal-ittestjar għandhom japplikaw fil-verżjonijiet aġġornati tagħhom.
(2)
Peress li l-emendi għall-konvenzjonijiet internazzjonali u l-istandards applikabbli tal-ittestjar daħlu fis-seħħ fis-6 ta' April 2009, id-data li fiha ġiet emendata l-aħħar id-Direttiva 96/98/KE, għal finijiet ta' ċarezza dawn l-emendi għandhom jiġu inkorporati f’dik id-Direttiva.
(3)
L-Organizzazzjoni Marittima Internazzjonali u l-organizzazzjonijiet Ewropej għall-istandardizzazzjoni adottaw standards, fosthom standards dettaljati tal-ittestjar għal għadd ta' oġġetti ta' tagħmir li huma elenkati fl-Anness A.2 għad-Direttiva 96/98/KE jew li, għalkemm mhux elenkati jitqiesu rilevanti għall-għanijiet tad-Direttiva msemmija. Għalhekk oġġetti ta’ tagħmir bħal dawn għandhom jiġu inklużi fl-Anness A.1 jew ittrasferiti mill-Anness A.2 għall-Anness A.1, kif xieraq.
(4)
Għalhekk, id-Direttiva 96/98/KE għandha tiġi emendata skont dan.
(5)
Il-miżuri previsti f’din id-Direttiva huma skont l-opinjoni tal-Kumitat dwar Ibħra Sikuri u l-Prevenzjoni ta' Tniġġis minn Vapuri (COSS),
ADOTTAT DIN ID-DIRETTIVA:
Artikolu 1
L-Anness A għad-Direttiva 96/98/KE għandu jinbidel bit-test fl-Anness għal din id-Direttiva.
Artikolu 2
Fejn tagħmir elenkat bħala “oġġett ġdid” fil-kolonna 1 tal-Anness A.1 jew li ġie trasferit mill-Anness A.2 għall-Anness A.1 u ġie manifatturat qabel id-data msemmija fl-Artikolu 3(1) skont il-proċeduri għall-approvazzjoni tat-tip diġà fis-seħħ qabel dik id-data fit-territorju ta' Stat Membru, tagħmir bħal dan jista' jitqiegħed fis-suq u abbord bastiment Komunitarju matul is-sentejn ta' wara d-data msemmija.
Artikolu 3
1. L-Istati Membri għandhom jadottaw u jippubblikaw, sa mhux iktar tard mill-10 ta’ Diċembru 2011, il-liġijiet, ir-regolamenti, u d-dispożizzjonijiet amministrattivi neċessarji sabiex ikunu f’konformità ma’ din id-Direttiva. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mill-10 ta’ Diċembru 2011.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b'tali referenza fil-ħin tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, it-22 ta’ Ottubru 2010.

Metadata:
Eurovoc Level 1 Categories: 100158
100154
100162
Eurovoc Level 2 Categories: 100285
100261
100240
100237
Eurovoc Level 3 Categories: 2494
4522
1455
3641
All Eurovoc Categories: 2141
4827
5234
5235
5889